google/wiki40b huggingface dataset:
משחק מקדונלד'ס אול-אמריקן

משחק מקדונלד'ס אול-אמריקן (באנגלית: McDonald's All-American Game) הוא כינויים של צמד משחקי ראווה שנתיים המציגים את שחקני ושחקניות הכדורסל המצטיינים בליגות התיכונים של ארצות הברית וקנדה. במסגרת האירוע מתקיימים שני משחקים בזה אחר זה - אחד לבנים ואחד לבנות - הנערכים בסיום שנת הלימודים ומפגישים בין שחקני "נבחרת המזרח" לשחקני "נבחרת המערב". במהלך האירוע נערכים גם תחרות הטבעות, תחרות שלשות ותחרות כישורי כדורסל.

היסטוריה ופרטים

משחק מקדונלד'ס אול-אמריקן של הבנים התקיים לראשונה בשנת 1977 אז שיחקה קבוצת "נבחרי אמריקה", בכיכובו של מג'יק ג'ונסון, מול קבוצת "נבחרי וושינגטון" שכללה שחקנים מאזור וושינגטון, מרילנד ו-וירג'יניה. משחק הבנות מתקיים החל משנת 2002. בסיום כל משחק זוכים השחקן והשחקנית המצטיינים של המשחק בפרס ה-MVP על שם מאמן המכללות ג'ון וודן, אחד ממייסדי משחק הראווה. מאז שנת 1997 מחולק גם פרס על שם מאמן התיכונים ושותפו של וודן בייסוד המשחק, מורגן ווטן, המוענק לשחקן ולשחקנית נבחרים על תרומתם בקהילה, בבית הספר ובמגרש הכדורסל.
נותנת החסות למשחק היא רשת המזון המהיר מקדונלד'ס. ההכנסות מהאירוע נתרמות לארגון הצדקה של חברת מקדונלד'ס - "בית הצדקה של רונלד מקדונלד" (Ronald McDonald House Charities).
בדומה להשתתפות במשחק האולסטאר של ה-NBA, עצם הבחירה למשחק מתייגת את השחקנים כ"נבחרי מקדונלד'ס אול-אמריקן" (McDonald's All-American Team), וממתגת את המשתתפים כשחקני התיכונים הטובים ביותר בארצות הברית וקנדה. רבים מהמשתתפים במשחק ממשיכים לקריירת מכללות מוצלחת, ולראייה - כל הקבוצות שזכו בטורניר אליפות המכללות מאז 1978 כללו לפחות "שחקן אול-אמריקן" אחד, למעט אוניברסיטת מרילנד ב-2002 ואוניברסיטת קונטיקט ב-2014.
אינרציה של אי-פעולה

אינרציה של אי-פעולה (באנגלית: Inaction inertia) היא תופעה בתחום קבלת החלטות
ובתחום הכלכלה ההתנהגותית, המתארת מצב שבו החמצת הזדמנות פעולה אטרקטיבית מעלה את ההסתברות של החמצה עתידית של הזדמנויות פעולה דומות, אך אטרקטיביות פחות.
מקורה של התופעה ברצון של מקבל ההחלטה להימנע מתחושה לא נעימה של חרטה בעקבות החמצה של הזדמנות אטרקטיבית ולכן מסבירה את העדר הרצון לפעולה של פרט, שהחמיץ הזדמנות טובה אמיתית, לפעול בהזדמנות נוספת באותו התחום. המונח נטבע ב-1995 על ידי טיקוצינסקי, פיטמן וטאטל.
אינרצית אי-פעולה מופיעה כאשר ההזדמנות העוקבת להזדמנות שהוחמצה, היא באופן ניכר פחות טובה מההזדמנות המוחמצת למרות שלזו יש עדיין ערך חיובי. לדוגמה: לקוח שניכנס לחנות מגלה שמבצע שכלל הנחה של 50% על מוצר שחשק בו הסתיימה, הסבירות שירכוש את המוצר המדובר ב-10% הנחה נמוכה ביותר וזאת למרות העובדה כי הנחה של 10% עדיין אטרקטיבית עבור לקוח שלא היה מודע לקיום המבצע הקודם.

תחומים בהם הודגמה התופעה

במהלך העשור האחרון אינרציית אי הפעולה נחקרה על ידי חוקרים רבים ובתחומי חיים מגוונים. כיום נעשה שימוש הולך וגובר באינרצית אי הפעולה להסבר התנהגות צרכנים, בנושאים כמו שינוי מיתוג וסיום של מבצעי קידום מכירות. לאינרצית אי הפעולה יש השלכות חשובות על קידום מכירות ואסטרטגיות תימחור במגוון תחומים. כמו כן, נעשה שימוש באינרצית אי הפעולה להסביר איך בונוסים יכולים לתוצאה הפוכה ממטרתם ואיך ניתן לעודד דחיינות אקדמית.

הסבר לתופעה

בני אדם נוטים לחשוב על ההזדמנות המוחמצת כהפסד ממשי ולא רק כאי רווח. נראה שבמוחנו החמצה של הזדמנות אטרקטיבית משמעותה תוצאה שלילית של הפסד ממשי ולא שמירה על המצב הקיים או העדר של תוצאה חיובית. התודעה הפסיכולוגית הזאת, גורמת לתחושות של האשמה עצמית וחרטה. למעשה, נמצא שתחושת חרטה היא גורם משמעותי בהופעת אינרציה של אי הפעולה- אינרציית אי הפעולה נובעת מרצונו של הפועל להימנע מתחושת חרטה על ההחמצה הראשונית, תחושה שמובילה לכאב פסיכולוגי.

חרטה

קיימים בעולם הפסיכולוגיה סוגים רבים של חרטה, במקרה של אינרצית אי הפעולה החרטה שמעורבת הינה חרטה שמצפים להרגיש בעתיד ("anticipated regret"). השפעת החרטה על הופעת אינרצית אי הפעולה הוכחה במיספר ניסויים, באחד מהם ניבדקים התבקשו לדמיין את התרחיש הבא: "אתה רואה מודעה של חברת נסיעות שמפרסמת טיול לאיטליה במחיר מבצע של 60% הנחה מהמחיר בשוק, אך מסיבה זו או אחרת לא הגעת בזמן וההרשמה ניסגרה. חברת הנסיעות מציאה לך חבילה אחרת לאיטליה בה עדיין יש מקומות ויוצאת פחות או יותר באותם המועדים, רק ששם המחיר הוא ב-10% הנחה". כמו שציפו החוקרים הופיעה אינרצית אי הפעולה ורוב הניבדקים בחרו שלא לרכוש את החבילה. בשלב השני, ביטלו אצל הניבדקים את תחושת החרטה על ידי מידע שהמדריך הקבוצה הראשונה חלה ומחליפו הוא מדריך משעמם ומונוטוני. כתוצאה מכך, הופיעה עלייה בנכונות של משתתפי הניסוי לרכוש את החבילה החלופית (החבילה בה ניתן הנחה של 10%). כלומר, מידע לא רלוונטי אליהם (מידע על מדריך של קבוצה אחרת) ביטל את תחושת החרטה ובכך ביטל את אפקט אינרצית אי הפעולה, שהתבטא בעליה ברכישת חבילה לאיטליה בהנחה פחותה (רק של 10%) .
גאנה במשחקים האולימפיים לנוער

אולימפיאדת הנוער סינגפור (2010)

המשלחת הראשונה של גאנה למשחקים האולימפיים לנוער הייתה לאולימפיאדת הנוער סינגפור וכללה עשרים ספורטאים שהתחרו בשלושה ענפי ספורט והייתה המשלחת הגדולה ביותר שגאנה שלחה עד כה. המשלחת הגיעה להישגים בענפים אתלטיקה בה העפילה לגמר בריצת 1000 מטר נערות וקפיצה משולשת נערים, וסיימה במקום הרביעי בהוקי שדה. המשלחת התחרתה בענף השחייה אולם לא הגיעה להישגים משמעותיים והשתתפותה הייתה סמלית.

אולימפיאדת הנוער נאנג'ינג (2014)

המשלחת לאולימפיאדת הנוער נאנג'ינג מנתה עשרה ספורטאים שהתחרו בחמישה ענפי ספורט. המשלחת זכתה במדליית זהב באתלטיקה בריצת 800 מטר נערות והעפלה לגמר בקפיצה משולשת לנערים. נבחרת הכדורעף חופים נערים העפילה משלב הבתים לא עברה את הסיבוב הראשון. נבחרת הנערות לא העפילה משלב הבתים. בענפים בדמינטון, הרמת משקולות ושחייה המשלחת לא הגיעה להישגים משמעותיים והשתתפותה הייתה סמלית.
אילי ובן

תקציר העלילה

במוקד הסרט מתואר מהפך שעובר גיבור הסרט - הנער אילי בן ה-12. בתחילת הסרט אילי הוא חלק מחבורת ילדים בריונים, הוא שותף למעשי הגנבה שלהם, והוא חברו הטוב של מנהיג החבורה האלים - לייבו. הוא רוצה בחברותה של בת מהכיתה, ומוכן בשביל זה לנצל את חברתה הטובה - הילית, ולהציע לה חברות מתוך מטרה להגיע בסופו של דבר לליבה של חברתה. למרות שהוא ילד נבון ושנון, אילי מזלזל בלימודים ומפריע למורים, כאשר אביו - בן - מעודד את השובבות שלו.
בן יסיף משמש כאדריכל העיר הרצליה, לאחר שהוא מואשם בלקיחת שוחד חיי המשפחה משתנים. אילי עושה הכל כדי להחזיר את אביו הביתה, מתוך ביטחון כי אביו חף מפשע, ומתעתע בעמוס - השוטר האחראי על החקירה, ששמו הולך לפניו כ"אלוף הרשעות", אך כל מאמציו מסבכים את אביו יותר.
כאשר אילי מבחין כי אביו יוצא מביתו דרך פתח צדדי בחשכת ליל, למרות מעצר הבית בו הוא נתון, הוא עוקב אחריו, ומזהה אותו נכנס למכונית עם אדם, שבהמשך יתברר כי הוא הנאשם השני בפרשת השוחד, שאביו טוען כי אינו מכירו כלל. אילי מבין שאביו אינו חף מפשע כפי שחשב, ונפשו נקרעת בין אהבתו לאביו ובין העלבון והכעס שחש כתוצאה מהתרמית שנגלתה לו. כאשר האמון שלו בחפותו של אביו מתערער, הוא מבטיח לעצמו לדבוק בחברים מסוג אחר. והדבר מוביל את העלילה הן ביחסו ללימודים שמשתפר והולך, והן ביחסיו לחברו לייבו, לחברתו הילית ולתלמיד בשם רותם שנפגע בראשו מאלימות קשה של לייבו.
לייבו מועמד לסילוק ולעונשים נוספים, אולם, עונשו מבוטל, והוא שב לספסל הלימודים כמקודם. אילי מגלה שביטול העונש נגרם כתוצאה מכך שאביו של לייבו שיחד את המנהל באקווריום דגים מפואר לחדרו. אילי, שמפתח קשרים עם רותם שמחלים בביתו, החליט שאסור לו לשתוק, למרות אזהרתו המפורשת של לייבו כי לא יגלה לאיש. הוא כותב על כך בעיתון בית הספר, ועד מהרה מגיע הדבר גם לעיתונות הכללית. כתוצאה מפרסום השערוריה, רותם שובר את האקווריום בחדר המנהל, כאות מחאה וכעס על השחיתות.
לייבו הזועם על חשיפת הפרשה, מנתק את הקשרים עם אילי, ומאיים עליו. בין השאר, לייבו מגלה לחברתו של אילי, הילית, כי אילי הציע לה חברות אך ורק כדי להיות חבר של חברתה הטובה שסרבה להצעות החברות שלו. הילית כועסת עליו על כך, ומנתקת את הקשרים עמו. זאת למרות שכתוצאה מהמהפך שעבר, אילי רואה בהילית חברה לכל דבר, ומפסיק לראות בה אמצעי להשגת ליבה של חברתה הטובה.
כאשר אילי מגלה שאביו מתכנן לברוח מהארץ תחת זהות בדויה. הוא מתלבט אם להסגירו, ובכך להקל את עונשו, או לתת לו לברוח ובכך לסכן את אביו ואת קשריו עם המשפחה. 
לבסוף, אילי מחליט להודיע לעמוס כי אביו מתכנן לברוח, מתוך תקווה כי עמוס ישכנעו להישאר בארץ. אילי לא בא להיפרד מאביו בבית לפני שאביו נסע. משהבין אילי כי עמוס לא מתכוון לשכנע את אביו, החליט לנסוע למרינה על מנת להיפרד מאביו לפני עזיבתו את הארץ. בינתיים, לייבו וחבריו מחפשים אחר אילי על מנת לנקום בו, ופוגשים בו בעודו דוהר על אופניו בדרכו למרינה. הוא מתחנן כי יכו אותו בפעם אחרת, אולם הם לא מרחמים. לבסוף מצליח אילי להשתחרר מהם, ונמלט למרינה. הוא רואה את היאכטה עליה מפליג אביו מתרחקת מהחוף. הוא צועק לאביו, ומשלא נענה, החל לגדפו על שנטש אותו לבד בארץ. בן, שהבחין בחריטת השם אילי על סיפון היאכטה, החליט לשוב על עקבותיו ולחזור לארץ. בדרכו, הוא נעצר על ידי אוניית המשטרה, ודרכונו המזויף נלקח. אילי ניגש לעמוס, שמודיע לו כי אביו לא יואשם בניסיון בריחה, מכיוון שרצה לחזור.
הסימפוניה השנייה של בטהובן

הסימפוניה השנייה של בטהובן ברה מז'ור (אופוס 36) נכתבה על ידי המלחין לודוויג ואן בטהובן בין השנים 1801-1802 והוקדשה לנסיך ליכנובסקי (לו הוקדשו גם הרביעיות אופוס 16).

רקע

הסימפוניה השנייה מאת בטהובן הולחנה בעת שהייתו של המלחין בכפר נופש ליד וינה הנקרא הייליגנשטאט בשנת 1802. בתקופה זו בחייו הבין בטהובן כי הוא הולך ומתחרש. בסימפוניה השנייה הוחלף פרק המינואט בסקרצו, מה שהוסיף לסימפוניה תחום ומימד חדש (אם כי פרקה השלישי של הסימפוניה הראשונה כתוב למעשה כסקרצו). בהופעת הבכורה, מבקרי מוזיקה רבים ציינו את העובדה הזאת, שיבחו את בטהובן על החידוש אך ציינו גם כי הדבר אקסצנטרי מדי. 
היצירה בוצעה לראשונה בתיאטר אן דר וין, בווינה, ב-5 באפריל 1803, בניצוחו של המלחין. יצירה זו נודעה בתור אחת מהיצירות האחרונות של "התקופה המוקדמת" של בטהובן.

פרק ראשון

ההקדמה (אדג'יו מולטו) מורכבת ממודולציות: מהטוניקה (סולם רה מז'ור) לסולם סי במול מז'ור, לדומיננטה (סולם לה מז'ור) ובחזרה לטוניקה. נעימת הנושא של הפרק הראשון (בקטע: אלגרו קון בריו) מתפתחת מספר פעמים ומתבצע מודולציה רק לדומיננטה ולטוניקה בחזרה. בטהובן משתמש בשני מוטיבים מרכזיים החוזרים ונשנים עד הקודה המסיימת.

פרק שני

הפרק הזה (לרגטו) בסולם לה מז'ור (דומיננטה) והוא אחד מהפרקים האיטיים ביותר בסימפוניות של בטהובן. ניתן לשמוע בפרק השני את השפעות המוזיקה העממית על היצירה, מה שמנבא במעט את הסימפוניה השישית של המלחין.

פרק שלישי

הפרק השלישי (סקרצו: אלגרו), משלב קוורטט של אבובים ובסונים עם נעימות ריקודי-עם אוסטרים.

פרק רביעי

הפרק הרביעי (אלגרו מולטו) ידוע במיוחד בשל המעברים המהירים של כלי הקשת.
ג'ון צ'יבויקה

קריירה

צ'יבויקה החל את הקריירה שלו באנוגו ריינג'רס מליגת העל הניגרית. בשנת 2009 הגיע לשוודיה וחתם בקבוצת האקן, במדיה שיחק שנתיים וחצי, לרוב כמגן. בעונתו הראשונה בקבוצה הבקיע שלושה שערים ובישל שלושה נוספים, ובסך הכל ערך במדי הקבוצה 70 הופעות בליגת העל השוודית, בהן כבש 16 שערים.
ב-29 באוגוסט 2011 חתם צ'יבויקה ברוזנבורג מליגת העל הנורווגית, במדיה שיחק שנתיים וחצי וכבש 19 שערים ב-66 הופעות ליגה. בקיץ 2014 חתם בגזיאנטפספור מליגת העל הטורקית, במדיה שיחק שנתיים וחצי וכבש 11 שערים ב-59 הופעות ליגה. בקיץ 2016 חזר צ'יבויקה לשוודיה וחתם בא.י.ק סולנה.
ב-26 בינואר 2017 הגיע צ'יבויקה לישראל וחתם בקבוצת הפועל תל אביב. שלושה ימים לאחר מכן ערך את הופעת הבכורה שלו במועדון, כשפתח בהרכב בתיקו 0–0 נגד הפועל חיפה. ב-18 במרץ 2017 הבקיע את שער הבכורה שלו בהפועל תל אביב, שער הניצחון (3–2) מול עירוני קריית שמונה. בסך הכל כבש שלושה שערים ב-11 הופעות עד תום עונת 2016/2017, אך לא הצליח לסייע לקבוצה להינצל מירידה לליגה הלאומית.
בקיץ 2017 חזר צ'יבויקה לטורקיה וחתם בסמסונספור, במדיה שיחק עונה אחת וכבש שני שערים ב-21 הופעות בליגת העל הטורקית.
באוגוסט 2018 הצטרף צ'יבויקה לקבוצת אירטיש מליגת העל הקזחית.
ב-4 במרץ 2019 צ'יבויקה חתם בפאלקנברג מליגת העל השוודית.
XBX

XBX (ראשי תיבות באנגלית של: Ten Basic Exercises; עשרה תרגילים בסיסיים) היא תוכנית אימונים לשמירה על כושר גופני שפותחה עבור נשים המשרתות בחיל האוויר המלכותי הקנדי.
התוכנית מורכבת מתרגילים קבועים לביצוע בדרגת קושי עולה, ככל שכושרה הגופני של המתאמנת משתפר. ביצוע התוכנית נמשך 12 דקות בכל יום לאחר השגת הרמה הבסיסית.
התוכנית היא וריאציה של תוכנית אימון דומה לגברים, בשם 5BX.
עדנה פשר

עדנה פשר היא יועצת לניהול, מייסדת ומנהלת קבוצת ד"ר עדנה פשר ושות' - יועצים לניהול בע"מ, שותפה מייסדת של ״סטטוס - כתב העת לחשיבה ניהולית ואסטרטגית״ ויו״ר ״המכון הישראלי לערים חכמות״ (עמותה רשומה).

ביוגרפיה

פשר היא בעלת תואר שלישי בתקשורת ארגונית מאוניברסיטת ניו יורק בתוכנית Media Ecology בהנחיית פרופ׳ ניל פוסטמן. בשנת 1978 ייסדה את "חברת ד"ר עדנה פשר ושות' - יועצים לניהול בע"מ" והיא עומדת בראשה עד היום. החברה עוסקת בייעוץ ארגוני וייעוץ אסטרטגי בישראל, בארצות הברית ובאירופה. בין לקוחותיה נמנים צה״ל,  משרד הביטחון, משרד החינוך, משרד האוצר, בנק ישראל, אלביט, התעשייה האווירית, רפא"ל, קבוצת שטראוס, טבע תעשיות פרמצבטיות, שופרסל, סונול, עיריית תל אביב, עיריית חיפה, האוניברסיטה העברית והטכניון. החברה מפרסמת גם את כתב העת האלקטרוני "מזווית אחרת" בנושאי ניהול.
במשך שנים הייתה מורה לספרות בבית הספר דנמרק בירושלים. 
בשנת 1991 ייסדה פשר את "סטטוס - הירחון לחשיבה ניהולית". כתב העת, שהפך לדיגיטלי בעריכת ד״ר ירון פשר, עוסק בהיבטים תאורטיים ומעשיים של ניהול וסוקר מחקרים אקדמיים בתחומים אלה. עד יוני 2008 פורסמו כ-200 גיליונות של כתב העת. 
בשנת 2015 יסדה את ״המכון הישראלי לערים חכמות״ (ע״ר) והיא יושבת הראש שלו. במכון חברים מומחים לפתרונות ומערכות חכמים, המשפרים את איכות החיים של התושבים. פשר פעילה בתחום מאז 2001 כשבקבוצת חלוצים בתחום 
ניהול ידע וחדשנות Entovation, שהיא פעילה בה מ-1995, נוצרה תובנה שהעיר הופכת לפלטפורמה המרכזית לחדשנות.
במשך שנים רבות פרסמה טור בסטטוס בשם "להיות עשר", ובו עשר עצות קצרות בנושא ניהולי מסוים (כגון "להיות עשר בפיתוח יכולת אסטרטגית בארגון"). 
בשנת 2011 יצא לאור בהוצאת Wiley ספר שכתבה יחד עם ד״ר טוביה רונן The Complete Guide to Knowledge Management .
בקבוצת פשר עוסקים גם במחקר בעיקר בתחום ה-ICT וצברו ניסיון בעיקר בתחום המחשוב הלביש.
רות קדר

ביוגרפיה

קדר למדה ארכיטקטורה בטכניון בישראל ועברה לארצות הברית ללימודי מאסטר בעיצוב באוניברסיטת סטנפורד. נושא התיזה שלה היה עיצוב חפיסות קלפים; חברת אדובי אף ביקשה ממנה לעצב חפיסת קלפים, כחלק ממהלך שיווקי של החברה לאחד ממוצריה. היא נמנית עם מייסדי האתר Art.Net, שם היא מציגה את הסטודיו המקוון שלה מאז 1994. שימשה כפרופסור יועץ לאמנות במחלקת האמנות של סטנפורד בשנים 1988 עד 1999, באותה העת היא הוזמנה לעצב את הלוגו של גוגל.
רות קדר זכתה במספר פרסים ועבודותיה מוצגות ברחבי העולם.
חזה אוויר

גורמים

חזה אוויר עלול להיגרם באורח ספונטני מלחץ תמידי המופעל על הקרומים, ליקוי ברקמת הריאה (מחלות רקמת החיבור או תסמונת מרפן) או התפוצצות בולות אוויר בפסגת הריאה אשר גורמות לדליפת אוויר פנימה. חזה אוויר ספונטני שכיח יותר בקרב גברים צעירים, רזים וגבוהים. במקרים שאינו ספונטניים, חזה אוויר נוצר כתוצאה מפגיעה חיצונית אשר גורמת לפיצוץ הריאה או לחירור של קרום האדר, למשל כתוצאה מטראומה קהה הגורמת לפיצוץ של הריאה ולקרעים ברקמת הריאה או כתוצאה מטראומה חודרת כדוגמת דקירות או ירי. חזה אוויר בלחץ הוא אחד מהגורמים המרכזיים למוות כתוצאה מירי.

אבחון

אבחון של חזה אוויר נעשה בעזרת צילום רנטגן של בית החזה. בצילום רנטגן של חזה אוויר יהיה ניתן לראות קו הריאה במידה ויש אוויר הלכוד בינה לבין קרום האדר. במקרים בהם נפח חזה האוויר לא גדול ולא נראה קו ריאה ברור, היעדרותם של כלי דם בפסגת הריאה יעידו על נפח ריאה מוקטן. אבחון מקדים של חזה אוויר נעשה על ידי בדיקת מדדים והאזנה לכניסת אוויר של הריאות בעזרת סטטוסקופ. ריווי חמצן בדם הנמוך מ-95%, בשילוב כניסת אוויר לא תקינה ותסמינים חיצוניים נוספים הם הסימנים העיקריים אחריהם יחפשו על מנת לבדוק אפשרות למקרה של חזה אוויר.

סימנים חיצוניים

שלל הסימנים העלולים להצביע על חזה אוויר הם לחץ נפשי הנראה על הפגוע, קולות יניקת אוויר בחזה (הנשמעים בבדיקה עם סטטוסקופ), קוצר נשימה, נשימה מהירה (טכיפניאה), דופק מהיר (טכיקרדיה), כאבי גב וצוואר, כיחלון פריפרי, נשימה פרדוקסלית וסטייה קנה הנשימה.

טיפול

פגיעת חזה אוויר ניתנת לטיפול מעכב בשטח על ידי החדרת טרוקר והחדרת נקז אם הן מאובחנות במהירות. לאחר היסגרות המקום בו קרום האדר נקרע, ניתן לבצע ניתוח הנקרא פלאורודזיס בו מפרידים את קרומי האדר ומדביקים אותם חזרה. אם ישנן בולות אוויר, מסירים אותן כדי למנוע אירועים חוזרים ונשנים של חזה אוויר.

סיבוכים של חזה אוויר

לחץ האוויר גורם לתמט הריאה ולזיהום משני של רקמת הריאה (suppuration) כתוצאה מחוסר האוורור. יכולה להיות התפשטות מוגלתית של התהליך הזיהומי לתוך רקמת הריאה ולחלל האדר, ואז ייווצר pyopneumothorax: חלל האדר מכיל תערובת של אוויר ומוגלה. הגורם למוות בחזה אוויר בלחץ הוא הלחץ שיוצר האוויר על אזור בית החזה, הגורם לתזוזתו של הלב ולכיפוף של הווריד הנבוב העליון ובכך לפגיעה בחזרה הוורידית אל הלב ולשוק קרדיוגני.
יצחק אהרן קארף

הרב יצחק אהרן קארף הוא האדמו"ר מזוועהיל-מז'יבוז' בבוסטון. הוא משמש גם כדיין בבד"ץ בוסטון, וכרב הרשמי של עיריית בוסטון (Chaplain of the City).
הרב הוא נכדו של האדמו"ר יעקב ישראל מזוועהיל-מעז'בוז, שהיה חתנו של האדמו"ר מזוועהיל רבי יחיאל מיכל ובנו של אדמו"ר ממעז'בוז רבי מרדכי. הרב הוא צאצא של הבעל שם טוב ונכדו רבי ברוך ממז'יבוז'.
אשתו הראשונה שרי, ממנה התגרש, היא בתו של סמנר רדסטון, יושב ראש מועצת המנהלים ומחזיק המניות הראשי של ויאקום ורשת CBS.
אשתו השנייה דבורה היא בתו של האדמו"ר אברהם חיים ראטה משומרי אמונים.
הרב למד בישיבת רבי חיים ברלין בארצות הברית ובישיבת זוועהיל בירושלים. יש לו תואר דוקטור, שני תארים במשפטים וכן מספר תארים שניים מאוניברסיטת קולומביה, אוניברסיטת הארוורד ומוסדות נוספים].
משה הלברשטאם (שינאווא)

ביוגרפיה

רבי משה נולד בגליציה בט' באב ה'תר"ב לרבי יחזקאל שרגא הלברשטאם (מייסד חסידות שינאווא ובנו של רבי חיים הלברשטאם מצאנז) ולדבורה בתו של רבי מרדכי זילברשטיין מהולושיץ (חתנו של רבי אריה לייב ליפשיץ (האריה דבי עילאי). התייתם מאמו בגיל צעיר ולכן נשלח ללמוד אצל רבי משה אונגאר מצאנז לעודדו ולרוממו. נישא לרבנית הלברשטאם, אלמנת אחיו רבי נפתלי הלברשטאם (נפטר תרכ"ד), וזאת לאחר ברכת סבו שהנישואים יהיו כסגולה לבנים טובים. עם פטירת אביו בו' בטבת ה'תרנ"ט הוכתר לממלא מקומו וכונה "הרב הצעיר משינאווא". לפני פרוץ מלחמת העולם הראשונה נמלט רבי משה לווינה, בירת אוסטריה, ובתומה חזר לצאנז עיר אבותיו.
רבי משה מלידתו ידע חולי וחולשה, במיוחד במעיו ולא היה יכול להעקל את מאכליו ותמיד היו מניחים לו קערה ליד להקיא ישר את האוכל שאכל. בנוסף לכך נהג בקדושה ובפרישות גדולה ולא היה ישן יותר מחצי שעה ברציפות. אביו רבי יחזקאל אמר עליו שאינו זקוק לסיגופים, וסביו רבי חיים אמר עליו שקל לו להיות ירא שמיים מיכיון שאין בו גשמיות וכולו רוחניות. נפטר בי"ב בחשון ה'תרע"ט בצאנז ונטמן לצד סבו באוהל אדמו"רי צאנז. בנו רבי אריה לייבוש מילא את מקומו
אטארי

היסטוריה

חברת אטארי המקורית נוסדה ב-27 ביוני 1972 על ידי נולאן בושנל וטד דאבניי והייתה חלוצה בתחום משחקי הארקייד, קונסולות משחקי וידאו ביתיות ומחשבים אישיים והדומיננטיות של החברה בתחומים הללו גרמו לכך שהיא הייתה אחת מחברות הפיתוח המובילות בתעשיית משחקי הווידאו במהלך שנות השבעים עד אמצע שנות השמונים.
חודשיים לפי הקמת אטארי כבר הוצגה ה"אודיסיאה", זו הייתה קונסולת המשחק הראשונה בעולם שיוצרה על ידי חברת מאגנה-ווקס (שבהמשך נרכשה על ידי חברת פיליפס).
בשנת 1984, חברת אטארי המקורית התפצלה, ומחלקת הארקייד של החברה שינתה את שמה ל-"Atari Games". חברת Atari Games קיבלה את הזכויות להשתמש בלוגו המותג, שעוצב על ידי ג'ורג' אופרמן, על משחקי הארקייד של החברה וכמו כן היא קיבלה את הזכויות למשחקי הארקייד המקוריים של החברה שיצאו לשווקים בין השנים 1972 - 1984. מחלקת הציוד האלקטרוני של החברה נמכרה לחברת Tramel Technology אשר שינתה את שמה בעקבות כן ל-"Atari Corporation". 
בתחילת שנות ה-90 לצורכי פיתוח משחקי מחשב של החברה פותחה ספריית אלגרו שעתה מנוצלת לפיתוח משחקי מחשב של חברות שונות.
בשנת 1996 חברת Atari Corporation התמזגה עם יצרנית הכוננים הקשיחים JT Storage. בשנת 1998, רכשה חברת הסברו אינטראקטיב את Atari Corporation מ-JT Storage והקימה חברה חדשה בשם "Atari Interactive". בהמשך, בשנת 2001 רכשה חברת Infogrames Entertainment SA את הסברו אינטראקטיב ושינו את שמה ל-"Infogrames Interactive". לבסוף, בשנת 2003 חברת Infogrames Entertainment SA שינתה את שם החברה ל-"Atari Interactive".
החברה אשר נושאת כיום את השם "Atari Inc" נוסדה במקור בשנת 1993 תחת השם GT Interactive. לאחר שחברת Infogrames Entertainment SA רכשה בשנת 1999 את GT Interactive היא שינתה את שמה ל-Infogrames Inc. לאחר ש-Infogrames Entertainment SA רכשו את  Hasbro Interactive החלה חברת הבת שלהם Infogrames Inc להשתמש לסירוגין בשם המותג "אטארי" עבור כותרים נבחרים. בשנת 2003 רכשה חברת Infogrames Inc את השם והלוגו של "אטארי" מחברת "Atari Interactive" ושינתה את שמה ל"Atari Inc". ב-11 באוקטובר 2008, השלימה חברת Infogrames את הרכישה של Atari Inc, מה שהפך אותו לחברת בת בבעלות מלאה.
מודיעין טכנולוגי

מודיעין טכנולוגי (באנגלית: "TECHINT", ראשי תיבות של "Technical Intelligence") הוא תחום במחקר המודיעין הצבאי העוסק בגילוי, הבנה וניתוח השפעתן הפוטנציאלית של מערכות נשק הנמצאות בידי האויב או שידוע כי הוא שואף להשיגן (לפתחן או לרוכשן).
במסגרת זו מתבצע גם ניתוח אודות טכנולוגיות, יכולות ותשתיות מו"פ ויצור של מדינות זרות. כמו כן, סדרי העדיפויות בין הפרויקטים הטכנולוגים של המדינה ויכולתה הכלכלית לתמוך בהם; זאת במטרה להתריע על התפתחויות מדעיות וטכנולוגיות העשויות להוות בסיס לאמצעי לחימה חדשניים, למנוע "הפתעה טכנולוגית" ולאפשר פיתוח כלים יעילים כנגדם.
מודיעין מדעי - תחום העוסק בגילויים מדעיים של היריב בתחום מדעי הטבע והמדעים מדויקים כמו פיזיקה, כימיה, מתמטיקה ומדעי כדור הארץ. על אף שנבדל ממנו, העוסקים בו יפעלו לעיתים תחת מסגרת "המודיעין הטכנולוגי".
זאת ועוד, המודיעין מאפשר אימוץ טכנולוגיות שפותחו בידי מדינה זרה. אין לבלבל בין מודיעין טכנולוגי למודיעין שהתקבל באמצעים טכניים (בדומה לסיגינט וויזינט).

ישראל

בישראל הגוף האמון על מחקר זה הוא "זירת מודיעין טכנולוגי" תחת חטיבת המחקר באגף המודיעין של צה"ל.
ולדימיר טוריאנסקי

ביוגרפיה

טוריאנסקי נולד בשנת 1935 במוסקבה. אביו, שעבד ככלכלן במפעל, נעצר והוצא להורג בשנת 1938 בימי הטיהורים הסטליניסטים הגדולים. יחד עם אמו ואחיו הוגלה אז גם ולדימיר טוריאנסקי שהיה תינוק בן שנה לקזחסטן בה חיה המשפחה חיים קשים בשנים 1946-1938.
האח אלכסנדר טוריאנסקי נפל בקרב על יד סמולנסק במלחמת המולדת הגדולה נגד הפולשים הנאצים.
בשנת 1946 התיישב עם אמו בכפר סטרונינו במחוז ולדימיר.
אחרי שלמד שלוש שנים באוניברסיטה הממלכתית לאמנות ותרבות במוסקבה פנה לתחום הגאופיזיקה. עבד כמכונאי חשמלאי סוג 6 במסגרת "תוכנית המסע הגאופיזי האזורי המיוחד" (СРГЭ). בתוקף תפקידו עסק בכיולם של מכשירים גאופיזיים והשתתף בהרבה מסעות גאופיזיים בצפון הרחוק, במזרח ומערב סיביר ובמרכז אסיה הסובייטת. ביצע במסעות אלה גם עבודות של איש קשר,מטעין, מלקט מינרלים וקטעי סלע ומסגר.
מאוחר יותר סיים את המכון לתרבות ולאמנות במוסקבה ועבד תקופה כמלווה בגיטרה של הזמרת אדה יקושבה ושמיניית הנשים שלה.
החל משנת 1959 התחיל לכתוב לחנים על מילות שירים שכתב.
הוא מלווה את עצמו בגיטרה בעלת שבעה מיתרים
הלחן הראשון שהלחין בשנת 1959 היה  "קאבסטן" על מילות שיר מאת ארקדי ובוריס סטרוגצקי מספרו "ארץ ענני  הארגמן".
טוריאנסקי הוציא לאור תקליטים, תקליטורים וקלטות, ספרי שירים, שירי זמר וזיכרונות. עם שיריו הפופולריים ביותר נמנים
Монтана ("מונטאנה"), "Геофизическое танго" (טנגו גאופיזי), "Старая сказка" (מעשייה ישנה),"Откуда начинается река" (מאין מתחיל הנהר?), "Мы зачем-то сбежали из теплых квартиp" (מדוע ברחנו מדירותינו החמות?)
.Кадарская осень», (סתיו בהרי קודאר) Как птицы в непогоду (כמו צפורים במזג אוויר רע), «В обгорелой степи за Ишимом» 
בשנת 2000 היגר עם משפחתו לגרמניה אך חזר מהר למוסקבה, בה חי עד יום.
החל משנת 1987 טוריאנסקי הוא חבר פעיל באגודת הבארדים הקרויה "Первый круг" (פרווי קרוג = החוג הראשון)

חייו הפרטיים

בתו, נטליה ולדימירובנה טוריאנסקאיה (ילידת 1975) היא זמרת ושחקנית תיאטרון ידועה.
חבר העמים הבריטי

מטרות הארגון ופעילותו

מטרותיו של הארגון פורטו לראשונה במסגרת הצהרת סינגפור משנת 1971. על פי ההצהרה מטרות הארגון כארגון המיועד לקדם שלום עולמי ויחסי שלום בין המדינות החברות בו, היא לקדם דמוקרטיה ייצוגית וזכויות אדם ברחבי העולם, לקדם שוויון ולהתנגד לגזענות, להילחם כנגד העוני, הבורות והמחלות, ולקדם סחר חופשי. בהצהרת לוסקה משנת 1979 נוספה מטרה נוספת לארגון - להתנגד לאפליה על בסיס מגדרי. 
בשנת 1989 במסגרת הצהרת לאנגקאווי נקבע כי הארגון יקדם קיימות אקולוגית.
מטרות הארגון האמורות הוצהרו מחדש והוגדרו מחדש בהצהרת הארארה משנת 1991. 
בהצהרת אסו רוק משנת 2003 הוצהר כי המטרה המרכזית של הארגון היא לקדם דמוקרטיה ופיתוח בקרב מדינות מתפתחות. ההצהרה מציינת את יתר מטרות הארגון: קידום דמוקרטיה, כלכלה, השכלה, שוויון מגדרי, ממשל יעיל, זכויות אדם, חקיקה לזכויות אדם, קידום מדינות קטנות, קידום הספורט, קיימות כלכלית ואקולוגית, וקידום בני נוער.
ב-2011 הוצעה מגילת חבר העמים הבריטי, צ'ארטר חוקי המציג את ערכי חבר העמים, בו מחויבות 53 המדינות החברות בו לזכויות שוות, דמוקרטיה ועוד. המגילה נחתמה על ידי אליזבת השנייה ב-11 במרץ 2013.

זכויות אזרחי חבר העמים הבריטי

אזרחי חבר העמים הבריטי הם אזרחי כל אחת מהמדינות החברות בארגון. כל מדינה חברה רשאית לקבוע אילו זכויות היא מעניקה, אם בכלל, לאזרחי חבר העמים הבריטי שאינם אזרחיה.

בבריטניה

בבריטניה אזרחי חבר העמים הבריטי שאינם אזרחים בריטיים אינם נחשבים לזרים, והם נהנים כמעט מכל הזכויות האזרחיות מהן נהנים האזרחים הבריטיים: הזכות להצביע בכל הבחירות הנערכות במדינה (בחירות פרלמנטריות, בחירות מקומיות, בחירות של האיחוד האירופי), הזכות להיבחר לבית הנבחרים הבריטי, הזכות לשרת בתפקיד ציבורי (שופט, שר וכו') ועוד. ישנן זכויות מעטות, אולם חשובות ביותר, שאינן מוענקות לאזרחי חבר העמים הבריטי, ובהן הזכות לשהות בבריטניה באופן בלתי מוגבל ולעבוד. עם זאת, חוקי ההגירה הבריטיים מעניקים מספר יתרונות לאזרחי חבר העמים הבריטי על-פני מהגרים אחרים, והם נהנים מתנאים מקלים בכל הנוגע להגירה, שהייה בבריטניה, ועבודה.

במדינות אחרות

מדינות חברות רבות מעניקות לאזרחי חבר העמים הבריטי שאינם אזרחיהן זכויות דומות לאלו הניתנות להם בבריטניה. מספר מדינות אף מעניקות זכויות נוספות: הקלות במתן אשרת כניסה, אפשרות לקבל אזרחות בתנאים מקלים ובזמן קצר יותר, אפשרות לקבל מלגה (Commonwealth Scholarship) ועוד.

ישראל

לישראל קשרים היסטוריים עם הממלכה המאוחדת, ששלטה באזור במסגרת המנדט הבריטי. בנוסף, יש לישראל גם קשרים משפטיים עם הממלכה המאוחדת (כמוסדר במסגרת פקודת סדרי השלטון והמשפט).
בשנת 1950, במהלך פגישה עם קצין בריטי (סר בריאן רוברטסון), העלה דוד בן-גוריון ראש ממשלת ישראל דאז, את ההצעה להצטרפות ישראל לחבר העמים הבריטי. הדבר הפתיע את הנוכחים בשיחה מאחר שלא נרמז על הצעה כזו. אולם הצעתו של בן-גוריון לא יצאה לפועל.
ב-2006 הציע המזכיר הכללי של חבר העמים הבריטי שישראל (וכן הפלסטינים) יצטרפו לארגון. עם זאת, הצטרפות של כל חברה חדשה לארגון מותנית באישור כל החברות הקיימות.